《同陈秘监诸丈送黄商伯守常州石叔访守上饶会》
宋代·彭龟年

惠山滋华池，玉山润百卉。
二贤竞出守，山水亦自慰。
人生别离竞，朋旧走相谓。
尅期会南湖，肯托简书畏。
敬酌万石君，欲叹不敢忾。
愿如玉山高，物物饱生气。
又酌双井公，一举大白既。
愿如惠山清，滴滴濯腑胃。
择侯须择贤，无乃拔其汇。
帝城人欲入，竞进去乃贵。
谁无蝼蚁心，早去亦有味。
朝家急贤秋，人物欠经纬。
想当分符时，欲遣意犹未。
幸无疾其驱，有诏傥可暨。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。